Unisa het Dinsdag aan Maroela Media bevestig dat sommige van die vraestelle wat tydens die eindeksamen geskryf is, vooraf geadverteer en “te koop” aangebied is aan studente wat die betrokke eksamen afgelê het. “Ons kan bevestig dat sommige van die vraestelle voor die eksamen aan studente beskikbaar gestel is. Unisa was egter nie bewus daarvan dat vraestelle te koop aangebied sou word toe die eindeksamen op 1 Oktober afgeskop het nie,” sê Thomas Huma, Unisa se woordvoerder.

Verskeie studente het by Maroela Media gekla dat hulle die afgelope weke WhatsApp-boodskappe ontvang het waarin die vraestel wat hulle tydens die eindeksamen skryf, te koop aangebied word. In dié boodskappe, wat Maroela Media ook onder oë gehad het, is vraestelle vir die ekonomie-, finansiële rekeningkunde- en belastingeksamen geadverteer. Studente kan die vraestel sonder antwoorde vir R1 200 aanskaf en moet ŉ skamele R300 meer opdok as hulle die antwoorde op die vrae óók wil hê.

Maroela Media kon intussen vasstel dat vraestelle vir vakke in die LLB-studierigting ook te koop aangebied is. Unisa kon nie sê hoe die ondersoek verloop ná die verkoop van vraestelle tydens vanjaar se Junie-eksamen nie en wou ook nie verklap watter voorsorgmaatreëls hulle getref het om te voorkom dat vraestelle verkoop word nie.

“Studente word aangemoedig om nie aan sulke bedrieglike aktiwiteite deel te neem nie. Enige studente wat hulle wel aan bedrog skuldig maak, sal na die universiteit se dissiplinêre eenheid vir studente verwys word,” sê Huma. “Sou ŉ student daaraan skuldig bevind word dat hy die dissiplinêre kode vir studente oortree het, sal sy modules gekanselleer en sy punte teruggetrek word.”